Gratia in unitate venerande Trinitatis. Ludwicus, gratia Dei imperator augustus. Decet imperialis majestas propincorum ac fidelium suorum petitionibus oportuna prebeat beneficia eorumque utilitatibus provideat auxilio, quatinus eos sublevando prontiores reddat erga sua obsequia. Proinde omnibus fidelium sanctæ Dei ecclesiæ nostrorumve, presentium scilicet ac futurorum, noverit industria, quoniam Ingelbertus, fidelis noster, nostram supliciter expetiit excellentiam ut aliquid de rebus nostris ei et uxori ejus Noniæ [per preceptum eis] concederemus. Sunt vero ipse res in comitatu Viennensi, seu et in Lugdunensi, in villa quæ nuncupatur Tadernaco. Habet vero fines: in uno latere fines de Mandratis, in alio de Croptis, in alio de Petra, in alio Rodano volvente, et in alio de Crapon. Cujus postulationi libentissime annuentes, ut predictum fidelem nostrum amodo prontiorem atque fideliorem in nostro habeamus servitio, de [hiis] prenominatis rebus hoc serenitatis nostre preceptum fieri decrevimus, per quod nostri fideles prenominati teneant, possideant, edificent et conservent perhenniter, jure proprietario; et ut hec nostre largitionis [auctoritas] inconvulsionis obtineat vigorem, monogramate proprii nominis subterfirmavimus, et anuli nostri insigniri jussimus impressione. Signum Ludwici, serenissimi imperatoris augusti. Elyas, gratia Dei humilis diaconus, ad vicem Alexandri archicancellarii, recongnovi. Actum Vienne publice, VIII kalendas januarii, anno vigesimo tercio Ludwici imperatoris augusti.